Robert Holmes

**Robert Colin Holmes** (født 2. april 1926 i Hertfordshire, England, død 24. mai 1986) var en manusforfatter som i løpet av 25 år bidro til de mest populære TV-seriene i Storbritannia. Han er spesielt husket for bidragene til science fiction-serien *[[Doctor Who]]*.

## Tidlig karriere

I 1944, da han var 16 år gammel, gikk Holmes inn i hæren som en del av regimentet Queen's Own Cameron Highlanders i Burma. Han fikk tidlig en offiserutnevnelse og ble den yngste offiseren i den britiske hær under andre verdenskrig. Han løy om alderen sin, noe som ble funnet ut av da han ble offiser. Den eneste reaksjonen han fikk på det var at en general roste ham og sa at han ville ha gjort det samme selv.

Holmes reiste til England etter at krigen endte og han forlot hæren. Han bestemte seg for å bli politi. Han ble utdannet på Hendon College og fikk beste karakter i sin klasse. Han begynte å jobbe hos Metropolitan Police i London på stasjonen på Bow Street.

Det var mens han jobbet som politi at Holmes ble interessert i å jobbe som skribent. Han merket seg hvordan journalistene skrev ned alt som skjedde i rettssalen da han la frem beviser for retten og han fant ut at han ville gjøre noe liknende. Han lærte seg stenografi på fritiden og slutte i politistyrken.

Han fant raskt arbeid i flere aviser; først i London og senere i Midlands. Han skrev også for Press Association, som deretter solgte det til andre aviser både innen- og utenlands. I slutten av 1950-årene skrev og redigerte han noveller for magasiner før han fik sitt gjennombrudd i TV da han skrev en episode for serien *Emergency Ward 10* (1957).

## TV

Holmes skrev nesten eksklusivt for dramaserier etter 1957. Han begynte å regelmessig bidra med episoder til *Knight Errant* før han ble seriens manusredaktør i 1959. Han skrev også flere episoder for *[[Doctor Finlay's Casebook]]* før han på begynnelsen av 1960-årene begynte å skrive for en rekke krimserier, slik som *[[Dixon of Dock Green]]*, *[[The Saint (TV-serie)|The Saint]]*, *[[Ghost Squad]]*, *[[Public Eye]]* og *Intrigue*.

Det var i 1965 at han først begynte å skrive innen science fiction-genren da han skrev for *[[Undermind (TV-serie)|Undermind]]* for ITV. Han skrev også historien for filmen *[[Invasion (film 1966)|Invasion]]* (1966), som var inspirert av Nigel Kneales *[[Quatermass II]]* (1955). Dette var hans eneste bidrag innen film. Flere elementer fra filmen skulle senere dukke opp i *Doctor Who*-historien *[[Spearhead from Space]]* (1970).

## Doctor Who

Han skrev også ned en ide for en science fiction-serie kalt *The Trap* i 1965, som han sendte til BBC. Sjefen for serier, Shaun Sutton, skrev til Holmes og sa at de ikke lengre var interesserte i å produsere slike serier, men at han kanskje skulle prøve å skrive noe for *Doctor Who*. Han gjorde så og hadde et resultatrikt møte med seriens manusredaktør, Donald Tosh. Tosh forlot dog serien rett etterpå og manuset Holmes hadde skrevet ble glemt og han begynte med andre prosjekter.

I 1968, etter at noen andre prosjekter hadde falt gjennom, bestemte Holmes seg for å sende inn manuse på nytt (nå omdøpt til *The Space Trap*) til *Doctor Who*. Han fikk igjen et positivt svar, denne gangen fra assistenten til manusredaktøren Terrance Dicks. Selv om det ikke var en plass for historien, utviklet Dicks manuset videre med Holmes i tilfelle en annen historie ikke kunne bli produsert. Da dette skjedde i 1969, ble historien, nå kalt *[[The Krotons]]*, spilt inn og ble vist som en del av *Doctor Who*s sjette sesong.

Historien ble sett på som en suksess av de som jobbet på serien og Holmes ble hyrt inn til å skrive en historie til, *[[The Space Pirates]]*. Holmes og Dicks jobbet godt sammen og da Dicks ble forfremmet til manusredaktør, hyrte han ofte Holmes til å skrive historier.

Holmes skrev deretter Jon Pertwees debuthistorie som den tredje Doktoren, *Spearhead from Space*, i 1970. Frem til 1974 skrev han fire historier til for Pertwees første fem sesongen. Han introduserte autonerne og sontarerne, to raser som ble berømte og som ble sett igjen flere ganger i *Doctor Who*. I begynnelsen av 1970-årene skrev han også for *[[Doomwatch]]*, en annen science fiction-serie produsert av BBC og for ATVs *Spyder's Web*.

Da Dicks bestemte seg for å forlate *Doctor Who* i 1974, tok Holmes over jobben som manusredaktør. Han jobbet sammen med den nye produsenten, Philip Hinchcliffe, for å gi serien en ny tone og retning. Tom Baker tok over rollen som Doktoren samme år.

Holmes ble i denne stillingen de neste tre årene og disse sesongene blir sett på som de mest suksessrike, både innen antall seere og anerkjennelse. Historiene som ble laget ble dog kritisert for å være for voldelig og skremmende av Mary Whitehouse og hennes forening kalt National Viewers' and Listeners' Association.

I løpet av denne perioden skrev Holmes tre historier for serien, omskrev to andre historier (som ble vist med psevdonymer) og hadde en sterkt innflytelse på de andre. I 1977 følte han at han hadde gjort alt han kunne for serien og han bestemte seg for å slutte i jobben etter den 14. sesongen. Han ble overtalt til å bli litt til fordi Graham Williams hadde akkurat tatt over som produsent og Holmes kunne hjelpe ham. Etter en halv sesong til ble det klart at Williams hadde full kontroll og Holmes forlot serien.

Anthony Read tok over jobben som manusredaktør og han fikk Holmes til å skrive to historier for den 16. sesongen fordi han ville ha forfattere som kunne *Doctor Who* og som klarte å skrive brukbare manuskript i tide. Etter denne sesongen skrev ikke Holmes for serien på seks år.

I denne perioden skrev han for flere andre serier, slik som BBCs *[[Blake's 7]]*. Han ble tilbudt stillingen som manusredaktør på denne serien, men avslo jobben fordi han akkurat hadde jobbet som det på *Doctor Who* og ville ikke ta på seg en så anstrengende stilling. Han anbefalte isteden Chris Boucher for jobben, som han hadde brukt tidligere på *Doctor Who*. Boucher fikk jobben og han hyrte inn Holmes til å skrive historier for serien. Holmes jobbet også på seriene *Juliet Bravo* og *Child of the Vodyoni*, som var basert på en science fiction-roman. Sistnevnte ble vist under tittelen *[[The Nightmare Man]]* i 1981.

I 1983 var John Nathan-Turner produsent og Eric Saward manusredaktør for *Doctor Who*. De kalte inn Holmes fordi de ville at han skulle skrive episoden som markerte 20-årsjubileet for serien. Holmes klarte ikke å skrive en historie som hadde alle elementene fra seriens fortid som Nathan-Turner ville ha med og han ga til slutt opp. Terrance Dicks endte opp med å skrive den. Holmes ble dog venner med Saward som senere fikk ham til å skrive en historie for seriens 21. sesong.

Historien ble hetende *[[The Caves of Androzani]]* og var Holmes første manus for serien på seks år. Den er sett på blant fans som en av de beste historiene i hele serien. I denne historien ble den fjerde Doktoren drept (spilt av Peter Davison) og han regenererte til den femte Doktoren, Colin Baker.

For den 22. sesongen skrev Holmes *[[The Two Doctors]]*. Han ble spurt om han ville skrive de første fire og de siste to episodene for den fjorten episoder lange historien *[[The Trial of a Time Lord]]*, som skulle vare hele den 23. sesongen. Produksjonen gikk dårlig. Det var et dårlig forhold mellom Nathan-Turner og Saward, styret i BBC hadde ikke tro på serien og Holmes ble syk. Han ble spesielt oppskaket over kommentarene fra BBCs sjef for drama, Jonathan Powell angående hans første fire episoder. Han gikk likevel med på å skrive de to siste. Han døde i mai 1986 etter å ha skrevet en del av den første av de to siste episodene. Episode 13 ble gjort ferdig av Eric Saward og episod 14 ble skrevet av Pip og Jane Baker.

En episode av *[[Bergerac (TV-serie)|Bergerac]]* var den siste episoden blant de han skrev før han døde som ble vist på TV. Han skrev lite utenom TV-serier, men han skrev boken basert på *The Two Doctors* for Target Books i 1986, som var den 100. *Doctor Who*-boken fra dette forlaget.

## Referanser


## Eksterne lenker
*